ચારેક મહિના અગાઉ આ કટારમાં તમિલનાડુના તિરુનેલવેલીના એક પરિવારે કલેક્ટરની કચેરી સામે આત્મવિલોપન કર્યાનો કિસ્સો ચર્ચવામાં આવ્યો હતો, જેના કુલ ચાર સભ્યોમાંથી ત્રણનું મૃત્યુ થયું હતું. નાણાંકીય મામલે થતી હેરાનગતિ બાબતે સત્તાવાળાઓનું ધ્યાન દોરવા છતાં તેમણે દુર્લક્ષ સેવવાનું ચાલુ રાખ્યું ત્યારે છેવટે આ પરિવારના સભ્યોએ આવું આત્મઘાતી પગલું ભરવું પડ્યું. ગયા મહિને પાટણમાં ભાનુભાઈ વણકરે કરેલું આત્મવિલોપન અને તેને પગલે થયેલા તેમના મૃત્યુ પાછળ મામલો જુદો છે, છતાં તેના માટે કારણભૂત સત્તાવાળાઓનું દુર્લક્ષ જ છે. જો કે, ભાનુભાઈના કિસ્સામાં તેમણે પોતાના માટે નહીં, અન્યને ન્યાય અપાવવા માટે આ પગલું ભરવું પડ્યું. પણ બન્ને કિસ્સામાં આશય સત્તાવાળાઓનું ધ્યાન દોરવાનો જ હતો. અનેક રજૂઆતો નિષ્ફળ નિવડે અને રજૂઆત કરનાર તમામ આશા ગુમાવી દે ત્યારે હારીને તે આવું આત્મઘાતી પગલું ભરવા દોરાય છે.